ANMODNING OM IKKE-AUTOMATISK FREMFØRSEL AF IKKE-OPDELTE BEVILLINGER FRA REGNSKABSÅRET 2001 TIL REGNSKABSÅRET 2002

(forelagt af Kommissionen)

KOMMISSIONEN ANMODER -

under henvisning til artikel 7, stk. 1, litra a), og stk. 3, i finansforordningen af 21. december 1977 vedrørende De Europæiske Fællesskabers almindelige budget [1], senest ændret ved forordning nr. 762/01 [2] [3],

[1] EFT L 356 af 31.12.1977, s. 1.

[2] EFT L 111 af 20.04.2001, s. 1.

[3] Teksten til denne bestemmelse findes på næste side.

af de grunde, der er anført i det følgende, Rådet og Europa-Parlamentet om tilladelse til at fremføre bevillinger, der er opført under del A og B i sektion III - Kommissionen - til regnskabsåret 2002.

Bruxelles, den 15.2.2002

På Kommissionens vegne

Michaele Schreyer

Medlem af Kommissionen

Uddrag af finansforordningen

Artikel 7

1. På budgetposter, hvor der ikke sondres mellem forpligtelsesbevillinger og betalingsbevillinger, bortfalder som hovedregel de bevillinger, der ikke er disponeret over ved udgangen af det regnskabsår, for hvilket de er opført.

Bevillinger vedrørende vederlag og godtgørelser til institutionernes medlemmer og personale samt formålsbestemte reserver kan ikke fremføres.

Imidlertid:

a) kan der træffes beslutning om fremførsel, dog kun til det følgende regnskabsår, af bevillinger, der ikke er disponeret over ved regnskabsårets udgang, når de bevillinger, der er opført under de pågældende poster på budgettet for det følgende regnskabsår ikke kan dække behovet, samt af bevillinger, som der er disponeret over efter den 15. december, og som vedrører anskaffelse af materiel, bygge- og anlægsarbejder, arbejdsydelser samt indkøb.

3. For så vidt angår bevillinger, der kan fremføres ved beslutning efter nr. 1, litra a), forelægger Kommissionen senest den 15. februar budgetmyndigheden de behørigt begrundede anmodninger om bevillingsfremførsel, som Europa-Parlamentet, Rådet, Domstolen, Revisionsretten, Det Økonomiske og Sociale Udvalg, Regionsudvalget, Ombudsmanden og den selv har indgivet.

Forslag om fremførsel af sådanne bevillinger kan kun fremsættes af ganske særlige grunde med henblik på at dække tvingende behov, der ikke kan tilgodeses ved hjælp af bevillingerne for det efterfølgende regnskabsår. Disse fremførsler er i princippet bestemt til at dække behov, der normalt henhørte under det foregående regnskabsår, men med hensyn til hvilke det ikke har været muligt at anvende bevillingerne i tide som følge af forsinkelser, der ikke skyldes de anvisningsberettigede.

Rådet hører Europa-Parlamentet og træffer med kvalificeret flertal afgørelse om anmodninger om fremførsel vedrørende udgifter, der nødvendigt følger af Traktaterne eller af retsakter udstedt i henhold til disse.

Europa-Parlamentet hører Rådet og træffer afgørelse om anmodninger om fremførsel vedrørende andre udgifter end dem, der nødvendigt følger af Traktaterne eller af retsakter udstedt i henhold til disse.

Hvis budgetmyndigheden ikke har truffet afgørelse inden seks uger, betragtes anmodningerne om fremførsel som godkendte.

ANMODNING OM FREMFØRSEL AF BEVILLINGER FRA REGNSKABSÅRET 2001 TIL REGNSKABSÅRET 2002

IKKE-AUTOMATISKE FREMFØRSLER - IKKE-OPDELTE BEVILLINGER

FREMFØRSEL AF IKKE-OPDELTE BEVILLINGER

>TABELPOSITION>

FREMFØRSEL AF IKKE-OPDELTE BEVILLINGER

Begrundelser

1. A-0342 Publikationskontoret

Godkendte bevillinger 2001: 57 507 000,00 EUR

Forpligtelser pr. 31.12.2001: 56 441 130,12 EUR

Ikke udnyttede bevillinger pr. 31.12.2001: 1 065 869,88 EUR

Beløb til fremførsel: 665 000,00 EUR

Efter at Publikationskontorets styrelsesudvalg havde bekræftet sit ønske om bevare et højt ydelsesniveau i Kontorets reproduktionsafdeling, som betjener samtlige institutioner, blev der den 13. september 2001 offentliggjort et udbud vedrørende indkøb af et nyt klæbebinderanlæg til erstatning for materiel, der var erhvervet i 1977. Selv om proceduren var afsluttet inden den 15. december, kunne forslaget om indgåelse af forpligtelser til et beløb af 664 351 EUR ikke registreres inden denne dato på grund af et kommunikationsproblem mellem tjenesterne.

Derfor anmoder Kommissionen i henhold til finansforordningens artikel 7, stk. 1, litra a), om fremførsel til 2002 af en bevilling på 665 000 EUR under post A-342 med henblik på fornyelse af dette materiel. Publikationskontorets budget for 2002 gør det ikke muligt at dække denne udgift, eftersom Kontoret skal tage højde for en tilpasning af lønningerne, som Rådet vedtog i december 2001 (3,7 %), og som udgør 1 % mere, end hvad der var lagt til grund for beregningen af 2002-bevillingerne. Desuden er udgiften relativt set meget stor (1,1 % af de samlede bevillinger under artikel A-342).

2. B1-4050 Miljøvenligt landbrug (ny ordning)

Godkendte bevillinger 2001: 862 000 000,00 EUR

Forpligtelser pr. 31.12.2001: 779 916 658,54 EUR

Ikke udnyttede bevillinger pr. 31.12.2001 : 82 083 341,46 EUR

Beløb til fremførsel: 82 000 000,00 EUR

I overensstemmelse med bestemmelserne i artikel 7, stk. 3, i finansforordningen kan bevillinger på poster, hvor der ikke sondres mellem forpligtelsesbevillinger og betalingsbevillinger undtagelsesvis fremføres med henblik på at dække tvingende behov, der ikke kan tilgodeses ved hjælp af bevillingerne for det efterfølgende regnskabsår.

Udnyttelsen af bevillinger til programmer for udvikling af landdistrikter var på 4 363,2 mio. EUR i 2001 (afsnit B1-4), hvilke er en underudnyttelse på ca. 130 mio. EUR i forhold til de afsatte bevillinger, der udgør 4 495 mio. EUR.

Der er to årsager til denne underudnyttelse:

* 1) Visse programmer er først sent blevet godkendt. Således blev der ud af i alt 89 programmer kun vedtaget 52 i løbet af regnskabsåret 2000 og 37 i løbet af 2001. Som følge heraf var det i 2001 ikke muligt - specielt ikke for de foranstaltninger, der er forholdsvis vanskelige at iværksætte - at nå op på et anvendelsestempo, der kunne føre til, at de disponible bevillinger blev udnyttet fuldt ud.

* 2) Indførelsen af den flerårige programmering, med de strenge gennemførelsesregler, der gælder for EUGFL-Garantisektionen, medfører reelle problemer i forbindelse med gennemførelsen.

De disponible bevillinger for 2002 andrager 4 595 mio. EUR, dvs. at de ligger på niveau med loftet fra Berlin. Ifølge medlemsstaternes overslag for 2002, som blev meddelt den 30.9.2001, vil udgifterne udgøre 4 790 mio. EUR, dvs. et overskud på 195 mio. EUR i forhold til budgettet. Det skal bemærkes, at en stor del af de poster, hvor der forudses en overskridelse i 2002, er poster, hvor der kunne konstateres en underudnyttelse i 2001. Det ser derfor ud til, at medlemsstaterne ifølge deres overslag vil være i stand til at indhente den forsinkelse, der opstod i 2001 af ovennævnte årsager.

Det fremgår af ovenstående analyse, at finansforordningens betingelser for fremførsel af bevillinger er opfyldt for så vidt angår ikke-anvendte 2001-bevillinger under konto B1-4050, og det foreslås derfor, at de overføres til samme konto for regnskabsåret 2002, med et beløb af 82 mio. EUR.

3. B1-4070 Skovbrug (ny ordning, artikel 31 )

Godkendte bevillinger 2001: 95 415 000,00 EUR

Forpligtelser pr. 31.12.2001: 78 140 842,14 EUR

Ikke udnyttede bevillinger pr. 31.12.2001: 17 274 157,86 EUR

Beløb til fremførsel: 17 000 000,00 EUR

(Se begrundelse vedr. konto B1-4050)

Det fremgår af ovenstående analyse, at finansforordningens betingelser for fremførsel af bevillinger er opfyldt for så vidt angår ikke-anvendte 2001-bevillinger under konto B1-4070, og det foreslås derfor, at de overføres til samme konto for regnskabsåret 2002, med et beløb af 17 mio. EUR.